Összefoglalás az 2. tanulmányról

Isteni gondviselés vagy aggodalmaskodás

„Minden gondotokat őreá vessétek, mert néki gondja van reátok” (1Pt 5:7). 

Elmúlt heti tanulmányunkban az emberi lét gyakori velejáróiról, a félelemről és az aggodalomról, illetve az ezekből való egyetlen kimenekedési lehetőségről, az Istenbe vetett bizalomról és megelégedettségről tanultunk. A Bibliában nagyon sok helyen olvashatjuk Istennek azt a bátorító üzenetét, hogy „ne félj”, valamilyen formában szinte az év minden napjára jut belőle egy bátorítás.
Az első félelem óta, melyet az első emberpár érzett, az emberi lét részét képezi az aggodalom, a gondterheltség, a szomorúság, a félelem. Szinte életünk kezdetétől érezzük, és bizonyos mértékig szükség is van egy egészséges félelemre a létfenntartáshoz. Az emberek azonban legtöbbször valószínűtlen történések bekövetkezésétől félnek, vagy már megtörtént, azaz megváltoztathatatlan események miatt aggodalmaskodnak. A Szentírásban sok verset találunk ezen érzésekről. Ádám és Éva miután megszegte Isten parancsát, bűntudatuk lett és tettük várható következményeitől nyomban félni kezdtek. Olvashatunk Ábrám félelméről is, aki ősz fejjel attól félt, hogy utód nélkül marad, s az emiatti szégyene mellett, vagyona örökbe fogadott szolgájára marad. Nem látta, hogyan fog teljesülni az az ígéret, amit kapott, Isten azonban eloszlatta aggodalmát, ahogyan ma is. Mindannyiunkat arra bátorít, tegyük le félelmeinket lábaihoz és bátran bízzunk hatalmában. A nyugtalan szívet egyedül Ő csendesítheti el. Ahogy a zsoltáros fogalmaz, „jobb az Úrban bízni, mint emberekben reménykedni”.

Nem szabad megfeledkeznünk arról, hogy az Úrnak gondja van még az ég madaraira és a mező minden fűszálára is. A Máténál és Lukácsnál megírt csodálatos ígéret szerint felesleges aggódni a napi betevő vagy a ruházat megléte miatt, hisz semmiben sem szűkölködik az, aki elsőként az Isten országát keresi. Jól tudja az Úr mire van szükségünk, sőt bölcsességével Ő tudja csak igazán, hogy mi válunk javunkra, és ennek tükrében minden gyermekéről gondoskodik napról-napra. Ha átültetnénk ezt a mindennapokba, hihetetlen békességet nyernénk az életünkben. 

Jézus nem arra tanít, hogy ne tervezzünk, vagy felelőtlenül cselekedjünk, csupán azt mondja, hogy amin tettekkel nem változtathatunk, azon ne aggodalmaskodjunk, és ne féljünk attól, ami talán majd megtörténik. És valóban, elég minden napnak a maga baja. Legyünk megelégedettek, ami evilági körülményeinket illeti. A hétköznapi problémák feletti aggodalomra és a félelemre elpazarolt életerőnket és időnket fordítsuk inkább az Úrral való kapcsolatunk elmélyítésére, ezáltal lelki életünk ápolására és keresztény jellemünk fejlesztésére.

